Салымыңны саныйбызмы?

	Соңгы берничә елда милек, транспорт, җир салымнарын түләү-түләмәүне эш урыннарында тикшерә башладылар. Димәк, эш бирүчеләргә салым оешмаларыннан ниндидер басым ясала, шулай булмаса, алай төпченмәсләр иде. Мөгаен, түләмәүчеләр арткандыр	  Ничек кенә булмасын, салымга бәйләнешле сүзләр соңгы вакытларда бик еш телгә алына башлады. Әле яңа төр салымнар пәйда була, әле искеләрен яңартырга тырышалар. Бу өлкәдә безнең хөрмәтле депутатларыбыз үрнәк күрсәтәләр. Үзләрен сайлап куйган сайлаучыларның тиеннәрен каерып алу өчен әллә нәрсәләр уйлап чыгаралар. Менә, рәхим итегез, өр-яңа салым авторы: “Единая Россия” депутаты Сергей Вострецов эшсезлеккә салым кертергә тәкъдим итте. Бу нәрсә дигән сүз? Беркайда да эшләмәүче кеше дәүләткә акча бирергә тиеш дигән сүз. Эшләмәгәч аңа акча кайдан киләдер – монысы әһәмиятле түгел. Урлыймы ул, кеше талыймы – анысын аена 460 мең сум алып эшләүче депутат уйлап тормый. Аңа казна калынайту өчен акча гына агылып керсен. 
	Фәрит ВАФИН	
Татарстан яшьләре

	№ --- | 11.01.2019	


